O‘ZBEKISTON RESPUBLIKASI HUDUDIGA ISTE’MOL TOVARLARI KELTIRIShNI TARTIBGA SOLIShGA DOIR QO‘ShIMChA ChORA-TADBIRLAR TO‘G‘RISIDA

O‘zbekiston Respublikasi Bojxona kodeksiga muvofiq hamda ichki bozorni iste’mol tovarlari, dori-darmonlar va tibbiyot buyumlari bilan barqaror to‘ldirishni ta’minlash, ularni respublikaga keltirishni va bojxonada rasmiylashtirishni tartibga solish maqsadida Vazirlar Mahkamasi qaror qiladi:
 1. Belgilab qo‘yilsinki, 2000-yil 25-iyuldan boshlab:
 Markaziy bank litsenziyalariga ega bo‘lgan xo‘jalik yurituvchi subyektlar tomonidan O‘zbekiston Respublikasi bojxona hududiga keltiriladigan, shu jumladan, konsignatsiya asosida keltiriladigan iste’mol tovarlari, dori-darmonlar va tibbiyot buyumlari faqat “erkin muomalaga chiqarish” yoki bojxona nazoratida bojxona omborida “vaqtincha saqlash” rejimlari bo‘yichagina bojxonada rasmiylashtiriladi;
 Markaziy bank litsenziyalariga ega bo‘lgan xo‘jalik yurituvchi subyektlar tomonidan keltiriladigan iste’mol tovarlari, dori-darmonlar va tibbiyot buyumlarining erkin muomala va vaqtincha saqlash rejimlarida bo‘lish muddati bir oydan oshmasligi kerak;
 Davlat bojxona qo‘mitasi organlari va bojxona omborlari egalari Markaziy bank litsenziyalariga ega bo‘lgan xo‘jalik yurituvchi subyektlar tomonidan belgilangan muddatlarda rasmiylashtirilmagan tovarlarning saqlanishi uchun javob bermaydilar.
 2. Markaziy bank litsenziyalariga ega bo‘lgan xo‘jalik yurituvchi subyektlar tomonidan O‘zbekiston Respublikasi bojxona hududiga ushbu qaror chiqqungacha keltirilgan va boshqacha bojxona rejimlariga joylashtirilgan iste’mol tovarlari, dori-darmonlar va tibbiyot buyumlari 2000-yil 1-sentabrgacha bo‘lgan muddatda “erkin muomalaga chiqarish” yoki “vaqtincha saqlash” rejimlari bo‘yicha bojxonada rasmiylashtirilishi kerak. 
 3. Iste’mol tovarlari, dori-darmonlar va tibbiyot buyumlarini bojxona hududiga keltirish, saqlash va bojxonada rasmiylashtirishning ushbu qarorda belgilangan tartibiga rioya etilishi yuzasidan shaxsan javobgarlik bojxona organlari rahbarlari va bojxona omborlari egalari zimmasiga yuklansin.
 “Erkin muomalaga chiqarish” yoki “vaqtincha saqlash” rejimlari bo‘yicha bojxonada rasmiylashtirish o‘z vaqtida amalga oshirilmagan taqdirda xo‘jalik yurituvchi subyektlar Markaziy bankning konvertatsiyalashda ustuvor huquq beruvchi litsenziyasidan mahrum qilinadi.
 “Vaqtincha saqlash” rejimi bo‘yicha rasmiylashtirilgan iste’mol tovarlari, dori-darmonlar va tibbiyot buyumlarini bojxona omborlarida saqlashning belgilangan muddatlari buzilgan taqdirda bojxona omborlari egalaridan bojxona ombori tashkil qilish yuzasidan berilgan bojxona organi litsenziyasi olib qo‘yiladi. 
 4. O‘zbekiston Respublikasi Davlat bojxona qo‘mitasi:
 O‘zbekiston Respublikasi bojxona hududiga keltirilgan iste’mol tovarlari, dori-darmonlar va tibbiyot buyumlarining bojxonada o‘z vaqtida rasmiylashtirilishi ustidan qat’iy nazoratni ta’minlasin;
 ushbu qaror qoidalari buzilishi bo‘yicha aniqlangan hollarga doir axborotni O‘zbekiston Respublikasi Markaziy bankiga muntazam ravishda taqdim etsin.
 5. Belgilansinki:
 Markaziy bank litsenziyalariga ega bo‘lgan xo‘jalik yurituvchi subyektlar tomonidan tuzilgan import kontraktlarini O‘zbekiston Respublikasi Tashqi iqtisodiy aloqalar vazirligida ro‘yxatdan o‘tkazish muddati ariza tushgan vaqtdan boshlab 5 ish kunidan oshmasligi kerak;
 ushbu import kontraktlarini vakolatli banklarda hisobga qo‘yish muddati 2 ish kunidan oshmasligi, bojxona organlarida esa — 1 ish kuni mobaynida amalga oshirilishi kerak.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari B.S. Hamidov va O‘zbekiston Respublikasi Bosh vazirining o‘rinbosari M.3. Usmonov zimmasiga yuklansin.